Diari Oficial de la Generalitat Valenciana


Sumari del DOGV 3324, del 07-09-1998 (1998/6537)

RESOLUCIÓ de 28 de juliol de 1998, de la Universitat Jaume I de Castelló, per la qual es convoquen proves selectives d'accés al grup C, sector administració general (convocatòria C-AG-1/98).
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3324

Data del DOGV
:   07-09-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/6537


Data del document
:   28-07-1998

Organisme emissor
:   Universitat Jaume I de Castelló

Tipus de document
:   Resolució

RESOLUCIÓ de 28 de juliol de 1998, de la Universitat Jaume I de Castelló, per la qual es convoquen proves selectives d'accés al grup C, sector administració general (convocatòria C-AG-1/98). [1998/Q6537]
  
Per tal d'atendre les necessitats de personal en aquesta administració pública encarregada del servei públic de l'educació superior, aquest Rectorat, fent ús de les competències que li atribueix l'article 18, en relació amb el 3.2.e de la Llei de Reforma Universitària, i d'acord amb l'article 120.3 dels Estatuts de la Universitat Jaume I de Castelló, aprovats pel Decret 5/1997, de 28 de gener, del Govern Valencià (DOGV núm. 2.922, de 04.02.97), acorda convocar proves selectives d'accés al grup C, administratiu, sector administració general, d'acord amb les següents bases:
  
Primera. Objecte de la convocatòria
  
1. Aquesta convocatòria té per objecte la selecció de personal per cobrir cinc llocs de treball vacants del grup C, sector administració general de la Universitat Jaume I, administratius, dels quals es reserven 3 per al torn lliure, un dels quals, per a personal minusvàlid i dos per a promoció interna. El sistema de selecció per als qui participen pel torn lliure serà l'oposició; per als de promoció interna serà el concurs oposició.
  
2. Els llocs sense cobrir dels reservats al torn de promoció interna, com també els de la quota de reserva per a minusvàlids, s'acumularan als del sistema general d'accés lliure.
  
3. Els aspirants només podran participar per un dels sistemes d'accés.
  
4. Segons el que preveu l'article 49.3 de la Llei de Reforma Universitària i l'article 1.1.c del Text Refós de la Llei de la Funció Pública Valenciana, la realització d'aquestes proves selectives s'ajustarà a allò que s'ha previst en el Text Refós de la Llei de Funció Pública Valenciana de 24 d'octubre de 1995 (tal com s'ha publicat en la Resolució de 23 de novembre de 1995), modificat per la Llei 8/1995, de 29 de desembre, de Mesures Fiscals, Administratives i d'Organització de la Generalitat, i per les normes establertes en aquesta convocatòria.
  
Segona. Condicions generals dels aspirants
  
1. Per participar en el procés regulat en aquesta resolució, els aspirants hauran de complir els requisits que a continuació s'enumeren en l'últim dia de termini per a la presentació de sol·licituds previst en la base 4.2 de la convocatòria i mantindre'n el compliment fins a la presa de possessió.
  
2. Per ser admès a aquestes proves selectives els aspirants hauran de complir els següents requisits:
  
a) Tindre la nacionalitat espanyola o la d'un dels estats membres de la Unió Europea o d'aquells estats als quals els siga d'aplicació la lliure circulació de treballadors, en els termes previstos en la llei estatal que regula aquesta matèria.
  
b) Tindre complits divuit anys i no haver fet l'edat de jubilació forçosa.
  
c) Estar en possessió del títol de batxiller superior, Batxillerat Unificat Polivalent, Formació Professional de 2.n grau o equivalent, expedit pel Ministeri d'Educació i Ciència o haver-ne satisfet els drets d'expedició, o tindre aprovada la prova d'accés a la universitat per a majors de 25 anys. Els mèrits acadèmics de titulació enumerats, obtinguts en els estats membres de la Unió Europea hauran d'estar acompanyats de l'ordre del Ministeri d'Educació i Ciència de reconeixement del títol expedit en aquests estats.
  
d) No patir malaltia o discapacitació que li impedisca el compliment de les funcions dels llocs oferts.
  
e) No trobar-se inhabilitat per a l'exercici professional o per al compliment de funcions públiques, ni haver estat separat mitjançant expedient disciplinari del servei de l'administració pública. En cas de ser estranger, no estar sotmès a sanció disciplinària o condemna penal que li impedisca, al seu estat, l'accés a la funció pública.
  
f) No estar sotmès en cap causa legal d'incapacitat o incompatibilitat, d'acord amb la Llei 53/1984 i el Reial Decret 598/1985, d'incompatibilitats del personal al servei de les administracions públiques, sense perjuí per als que ocupen ja un càrrec públic o una activitat privada incompatible d'exercitar el dret d'opció a què es refereix la citada norma legal.
  
3. Els aspirants que concórreguen als llocs reservats a promoció interna hauran de posseir, a més dels requisits establerts en l'apartat 2.2, els següents:
  
a) Ser funcionari de carrera de la Universitat Jaume I del grup D i
  
b) Haver-hi completat dos anys de serveis com a funcionari de carrera.
  
4. Per concórrer a les places que es reserven a personal minusvàlid, i sense perjuí del compliment dels requisits establerts en la base 2.2, els aspirants hauran de tindre reconeguda tal condició, amb discapacitat de grau igual o superior al 33%, que s'acreditarà amb caràcter previ al nomenament mitjançant un certificat expedit per l'òrgan competent.
  
Tercera. Drets d'examen
  
1. Els drets d'examen seran de 2.073 pessetes, que s'han d'ingressar en el compte corrent número 9707129569 (Universitat Jaume I de Castelló. Drets d'examen) de Bancaixa, entitat 2077, sucursal 0580 del carrer de Cavallers, 2; també pot fer-se efectiu en la forma prevista en l'apartat sisè de l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En cap cas la mera presentació i pagament suposarà la substitució del tràmit de presentació en temps i forma de la sol·licitud davant l'òrgan expressat en la base 4.2.
  
2. Amb la presentació de la sol·licitud s'acreditarà el pagament previ dels drets d'examen; per a això cal adjuntar a la instància el resguard original de l'ingrés.
  
3. Les quantitats ingressades en concepte de drets d'examen només seran reintegrades, a petició prèvia de l'interessat, a aquells aspirants que no foren admesos a les proves selectives per falta d'algun dels requisits exigits en les bases de la convocatòria. En aquesta petició la persona interessada ha d'indicar les dades bancàries necessàries per realitzar el reintegrament.
  
Quarta. Presentació de les sol·licituds
  
1. Les sol·licituds per participar en el procés selectiu on els aspirants hauran de fer constar que compleixen totes i cada una de les condicions exigides per a això s'han d'adreçar al rector de la Universitat Jaume I.
  
2. Les sol·licituds s'han d'ajustar al model normalitzat d'instància, que figura en l'annex IV d'aquesta resolució, i que serà facilitat gratuïtament a les consergeries dels tres campus d'aquesta Universitat a Castelló de la Plana: campus de la carretera de Borriol, campus del Riu Sec i campus de la Penyeta Roja.
  
Per a la realització del tercer exercici previst en la fase d'oposició, els aspirants hauran d'indicar, en l'apartat B) de la sol·licitud "Dades a consignar d'acord amb les bases de la convocatòria", PC o Macintosh, segons l'entorn que preferisquen per realitzar la prova; si no hi consta aquesta indicació s'entendrà que s'opta per PC.
  
3. El termini per a la presentació de sol·licituds serà de 20 dies hàbils comptadors a partir de l'endemà al de la publicació d'aquesta resolució en el Diari Oficial de la Generalitat Valenciana.
  
4. La presentació de sol·licituds es podrà efectuar, dins del termini assenyalat en el paràgraf anterior, en el Registre General de la Universitat Jaume I, campus de la Penyeta Roja, 12238, Castelló de la Plana, i en els registres auxiliars del Registre General:
  
a) Campus de la Penyeta Roja: Secretaria de l'Escola Superior de Ciències Experimentals i Tecnologia.
  
b) Campus de la carretera de Borriol: Facultat de Ciències Humanes i Socials.
  
c) Campus del Riu Sec: Facultat de Ciències Jurídiques i Econòmiques.
  
També en qualsevol de les formes establertes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
Les instàncies presentades a les oficines de correus hauran de complir el procediment establert en l'article 205.3 del Reglament dels Serveis de Correus: les instàncies s'han de presentar en sobre obert perquè l'empleat hi estampe el segell de dates en la part superior esquerra; cal que hi conste clarament el nom de l'oficina i la data.
  
5. Aquells aspirants que tinguen alguna minusvalidesa i que, en conseqüència, necessiten adaptacions de temps o mitjans per a la realització d'algun dels exercicis de la fase d'oposició, ho hauran d'expressar en la seua sol·licitud, amb indicació de l'adaptació concreta que requerisquen.
  
6. Sense perjuí del resguard original acreditatiu de l'ingrés dels drets d'examen, els aspirants també hauran d'adjuntar a la instància la fotocòpia simple del document nacional d'identitat en vigor o del document equivalent per als nacionals d'altres estats a què fa referència la base 2.2.a.
  
7. A l'efecte de possibles notificacions, es considerarà com a domicili de l'interessat el que l'aspirant haja assenyalat en la instància, llevat que, amb posterioritat, en manifeste un altre de distint i ho comunique de manera expressa i fefaent a l'autoritat convocadora.
  
Cinquena. Admissió d'aspirants
  
1. Acabat el termini de presentació de sol·licituds i després d'haver verificat que s'han pagat els drets d'examen, el rector dictarà una resolució, que es publicarà en el Diari Oficial de la Generalitat Valenciana, que contindrà la relació provisional d'admesos i exclosos a la realització de les proves.
  
2. Els aspirants podran, en el cas d'error o exclusió, esmenar els defectes en què hagen incorregut en la seua sol·licitud o realitzar les al·legacions que consideren oportunes en el termini de 10 dies hàbils comptadors a partir del següent al de la publicació de la relació provisional d'admesos i exclosos en el Diari Oficial de la Generalitat Valenciana.
  
3. En tot cas, a fi d'evitar errors i si es produeix l'esmena en temps i forma, els aspirants han de comprovar fefaentment, no sols que no figuren en la relació provisional d'exclosos, sinó, a més, que els seus noms i dades consten correctament en la relació d'admesos.
  
4. Seran causes d'exclusió, a més de les assenyalades en altres apartats d'aquestes bases:
  
- L'omissió de la firma en la sol·licitud.
  
- No adjuntar la fotocòpia del document nacional d'identitat en vigor o del document equivalent per als nacionals d'altres estats a què fa referència la base 2.2.a).
  
- No abonar els drets d'examen.
  
5. Transcorregut el termini de 10 dies, esmenats els defectes si escau i vistes les al·legacions que corresponguen, es dictarà una resolució que contindrà la relació definitiva d'admesos i exclosos i, amb almenys una antelació de 15 dies, la data, el lloc i l'hora de realització i començament dels exercicis, que es publicarà en el Diari Oficial de la Generalitat Valenciana.
  
Sisena. Proves selectives
  
1. El procediment de selecció per als aspirants del torn lliure es realitzarà pel sistema d'oposició, que constarà dels quatre exercicis que a continuació s'indiquen:
  
Primer exercici. Obligatori i eliminatori.
  
Consistirà en la realització d'una prova tipus test, amb quatre respostes alternatives de les quals només una serà correcta, d'acord amb el programa que figura en l'annex I d'aquesta convocatòria. Les respostes errònies es valoraran negativament amb una penalització equivalent a un terç del valor de cada resposta correcta. S'han de proposar com a màxim 150 preguntes. L'exercici es valorarà de 0 a 30 punts i caldrà, per superar-lo, obtindre un mínim de 20 punts.
  
La duració màxima d'aquest exercici serà de 90 minuts.
  
Segon exercici. Obligatori i eliminatori.
  
Consistirà en la resolució de dos supòsits pràctics, entre quatre proposats pel tribunal relacionats amb els blocs 2, 3, 4 i 5 del temari que figura en l'annex I de la convocatòria. Es valorarà de 0 a 30 punts i caldrà, per superar-lo, obtindre un mínim de 7,5 punts en cada un dels supòsits.
  
La duració màxima d'aquest exercici serà d'1 hora i 30 minuts.
  
Tercer exercici. Obligatori i eliminatori.
  
Primera part:
  
Consistirà en la realització d'una prova pràctica d'ordinador, entorn Macintosh o PC, utilitzant el programa de processador de textos (Word 6.0) i el programa de correu electrònic (Eudora light), dirigida a apreciar la capacitat dels aspirants per a la composició, modificació, correcció i enviament/recepció a través de la xarxa informàtica de documents escrits sobre la base dels textos proposats pel tribunal. Aquesta prova es basarà en la tècnica de tractament de textos com a eina ofimàtica que permet el tractament automatitzat de la informació i es realitzarà sobre un text facilitat pel tribunal.
  
El temps màxim per a la realització d'aquesta part serà de 30 minuts.
  
Segona part:
  
a) Creació d'una base de dades amb el programa FileMaker 2.1, introducció d'alguns registres i creació d'una presentació.
  
b) Creació d'un full de càlcul amb el programa Excel 5.0, utilitzant les funcions elementals i els formats de presentació de dades.
  
El temps màxim per a la realització d'aquesta part serà de 30 minuts.
  
Aquest exercici es valorarà de 0 a 20 punts i per superar-lo caldrà d'obtindre un mínim de 5 punts en cada part.
  
Quart exercici. Obligatori i no eliminatori.
  
Exercici de coneixements de valencià de nivell mitjà, d'acord amb el programa establert per la Junta Qualificadora de Coneixements de Valencià (DOGV número 2.331, de data 24.08.94). Aquest exercici podrà contindre elements escrits i orals i la duració serà fixada pel tribunal, amb la suficient antelació, d'acord amb els continguts.
  
Aquest exercici es valorarà de 0 a 5 punts.
  
2. El procediment de selecció per als aspirants del torn de promoció interna es realitzarà pel sistema de concurs oposició.
  
La fase d'oposició constarà dels exercicis obligatoris que s'estableixen per als aspirants del torn lliure, tret del primer.
  
La fase de concurs consistirà en la valoració pel tribunal, d'acord amb el barem que figura en l'annex III, del currículum acreditat, que hauran de presentar els aspirants inclosos en la llista d'aprovats de la fase d'oposició, en el termini màxim de 10 dies comptadors des de la publicació d'aquesta, i adreçar al Servei de Recursos Humans d'aquesta Universitat, d'acord amb l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Setena. Relació aprovats
  
1. Torn lliure
  
Conclosa la qualificació dels exercicis que integren la fase d'oposició, el tribunal establirà, per a cada un dels sistemes d'accés, la relació d'aspirants seleccionats, que estarà integrada pels qui, seguint la prelació del respectiu ordre de classificació del seu torn, tinguen cabuda en el nombre de places convocades que hi corresponga.
  
Entre els aspirants del sistema general d'accés lliure, gaudiran de preferència aquells que hagen acreditat minusvalidesa, en l'ordre que la seua puntuació els atorgue i fins a la cobertura de la quota de places reservades a aquest personal.
  
L'ordre de classificació definitiva i la relació d'aspirants seleccionats es faran públiques al tauler d'anuncis del Servei de Recursos Humans, i es remetran al Rectorat de la Universitat amb la proposta de nomenament com a funcionaris de carrera dels aspirants que hagen resultat seleccionats.
  
En cas d'empat entre els aspirants inclosos en la relació, l'ordre s'establirà, en primer lloc atenent la puntuació obtinguda en el tercer exercici i, en segon lloc, si es manté, a la major puntuació obtinguda en el primer i segon exercicis, per aquest ordre. Si persisteix l'empat, l'ordre s'establirà per sorteig.
  
2. Torn de promoció interna
  
Conclosa la qualificació dels exercicis que integren la fase d'oposició i valorat el concurs, el tribunal farà pública la relació d'aspirants que hagen superat les proves selectives, incloent-hi només les puntuacions dels exercicis obligatoris de la fase d'oposició i de la fase de concurs, de manera que es configure una relació per ordre de puntuació de major a menor que s'interromprà quan el nombre d'inclosos coincidisca amb el de les vacants ofertes.
  
En cas d'empat entre els aspirants inclosos en la relació, l'ordre s'establirà, en primer lloc atenent la puntuació obtinguda en la fase de concurs i, en segon lloc, si es manté, a la major puntuació obtinguda en el segon i primer exercicis, per aquest ordre. Si persisteix l'empat, l'ordre s'establirà per sorteig.
  
Vuitena. Desenvolupament de les proves selectives
  
1. Els exercicis es faran a Castelló de la Plana.
  
El primer exercici es realitzarà al lloc, data i hora que s'establisca en la resolució per la qual s'aprova i publica en el Diari Oficial de la Generalitat Valenciana la llista definitiva d'admesos i exclosos de les proves objecte d'aquesta convocatòria.
  
2. L'ordre d'actuació dels opositors, si escau, s'iniciarà per sorteig que farà la Universitat Jaume I.
  
3. Els aspirants seran convocats per a cada exercici en crida única. Els membres del tribunal qualificador i el personal col·laborador no permetran l'accés a la sala on es realitze l'exercici a les persones que compareguen després de concloure la crida dels aspirants convocats.
  
Els aspirants hauran d'acreditar la identitat mitjançant la presentació del document nacional d'identitat, o del resguard amb fotografia, del passaport o del permís de conduir, sense que per a aquest efecte siguen vàlides les fotocòpies compulsades d'aquests documents; també hauran d'aportar l'exemplar per a l'interessat de la sol·licitud d'admissió a les proves.
  
4. Començades les proves, l'anunci de realització de la resta d'exercicis es farà públic, pel tribunal, al local en què s'haja fet l'anterior i també al tauler d'anuncis del Servei de Recursos Humans, situat a la primera planta del campus de la Penyeta Roja i, a més, a l'adreça electrònica http://sic.uji.es/serveis/rec-hum/resolucions/, amb una antelació mínima de 48 hores.
  
Novena. Publicitat de les llistes
  
1. Després de la realització de cada una de les proves, el tribunal farà pública la llista d'aspirants que les hagen superades mitjançant anunci als locals on s'hagen fet, al tauler d'anuncis del Servei de Recursos Humans i a l'adreça electrònica http://sic.uji.es/serveis/rec-hum/resolucions/.
  
2. El tribunal elevarà al Rectorat les llistes definitives dels aspirants que hagen superat les proves per ordre de puntuació, perquè es publiquen en el Diari Oficial de la Generalitat Valenciana.
  
Deu. Coneixements de valencià
  
1. Els qui superen les proves selectives han d'acreditar el grau mitjà de coneixements de valencià amb la presentació de certificats, diplomes o títols que hagen sigut expedits o degudament homologats pel Servei de Llengües i Terminologia d'aquesta Universitat, d'altres universitats o per la Junta Qualificadora de Coneixements de Valencià.
  
2. Els qui no complisquen el requisit anterior s'han de comprometre a la realització dels oportuns cursos de perfeccionament que s'hi organitzen.
  
Onzena. Presentació de documents
  
1. En el termini de 20 dies hàbils, comptadors des de l'endemà al de la publicació en el Diari Oficial de la Generalitat Valenciana de les relacions d'aprovats, els aspirants proposats, pel torn d'accés lliure, hauran de presentar en el Servei de Recursos Humans d'aquesta Universitat, la següent documentació:
  
a) Certificat de naixement expedit pel Registre Civil corresponent o fotocòpia del document nacional d'identitat o del passaport, en el cas dels nacionals dels estats membres de la Unió Europea o d'aquells estats on siga d'aplicació la lliure circulació de treballadors i treballadores.
  
b) Fotocòpia compulsada del títol acadèmic exigible segons aquesta convocatòria.
  
c) Declaració de no haver sigut separat mitjançant expedient disciplinari de qualsevol administració o càrrec públic, com també de no trobar-se inhabilitat penalment per a l'exercici de les funcions públiques.
  
d) Certificat mèdic acreditatiu de posseir la capacitat física necessària per al compliment de les funcions dels llocs de treball oferts.
  
e) Els aspirants discapacitats hauran de presentar un certificat de la Conselleria de Treball i Assumptes Socials o òrgans competents d'altres administracions públiques que acredite discapacitació igual o superior al 33%, com també la seua capacitat per exercir les funcions que corresponguen a les vacants ofertes.
  
Els aspirants proposats pel torn de promoció interna, atès que han de tindre la condició de funcionaris de carrera, estaran exempts de presentar la documentació que ja haja estat acreditada per al seu anterior nomenament. En aquest cas, hauran de presentar una fotocòpia compulsada del títol acadèmic exigible.
  
2. La falsedat de documents o la falta de presentació de la documentació dins del termini indicat, tret de casos de força major, produiran la invalidació de les actuacions de l'aspirant i, respecte a aquest, la nul·litat subsegüent dels actes del tribunal, sense perjuí de les responsabilitats en què l'aspirant haja pogut incórrer.
  
En aquest supòsit, el tribunal podrà proposar addicionalment la inclusió en les relacions dels aspirants aprovats d'un nombre igual al d'exclosos seguint els criteris d'ordre de puntuació de major a menor.
  
Dotze. Nomenament de funcionaris
  
Conclòs el procés selectiu i transcorregut el termini de presentació de la documentació, els qui l'hagen superat seran nomenats funcionaris de carrera mitjançant una resolució que es publicarà en el Diari Oficial de la Generalitat Valenciana, amb especificació de la destinació adjudicada, d'acord amb l'ordre de puntuació obtingut pels aspirants i segons la petició de destinació entre els llocs de treball oferts, tot això d'acord amb l'article 9.1 del Text Refós de la Llei de Funció Pública Valenciana.
  
Tretze. Tribunal
  
1. El tribunal qualificador d'aquestes proves selectives tindrà l'estructura que figura en l'annex II i serà nomenat pel Rectorat després de publicar les llistes definitives d'admesos i exclosos, atenent al compliment del principi d'especialitat.
  
2. La modificació de les condicions en virtut de les quals s'haja produït el nomenament dels membres del tribunal, esdevinguda amb posterioritat a aquest, no n'alterarà la validesa. No obstant això, quan, en consideració a les circumstàncies concurrents, la conservació del nomenament puga menyscabar el normal funcionament del tribunal, l'òrgan competent podrà procedir a la seua revocació i a la consegüent substitució del membre de què es tracte, cosa que caldrà publicar en el Diari Oficial de la Generalitat Valenciana.
  
3. Els membres del tribunal hauran d'abstindre's d'intervindre, i ho hauran de notificar al Rectorat de la Universitat Jaume I, i els aspirants podran recusar-los, quan concórreguen les circumstàncies previstes en els articles 28 i 29 de la Llei 30/1992, de Règim Jurídic de les Administracions Públiques i del Procediment Administratiu Comú. Així mateix hauran d'abstindre's aquells que hagen realitzat tasques de preparació d'aspirants en els cinc anys anteriors a la publicació d'aquesta convocatòria.
  
4. Tots els membres del tribunal tindran veu i vot, tret del secretari, que no tindrà vot. Les decisions del tribunal s'adoptaran per majoria de vots dels presents i resoldrà, en cas d'empat, el del que actue com a president, que ho serà, en cas d'absència del titular o suplent, el vocal de major edat.
  
5. El tribunal no podrà constituir-se ni actuar sense la presència del president i del secretari o, si s'escau, dels qui els substituïsquen, i de la meitat, almenys, dels seus membres, d'acord amb l'article 26 de la Llei 30/1992, de 26 de novembre.
  
6. El tribunal podrà disposar la incorporació als seus treballs d'assessors, per a qualsevol de les proves de què consta el procés selectiu, els quals es limitaran a prestar col·laboració tècnica en l'exercici de la seua especialitat.
  
7. En l'exercici tipus test amb respostes alternatives, el tribunal estarà facultat per establir el nombre de respostes necessàries, una vegada deduïda la penalització que s'assenyala en l'apartat primer de la base sisena, que hauran d'obtindre els aspirants per superar-lo. Així mateix, podrà adoptar les mesures que considere necessàries per al desenvolupament del procés selectiu en tot allò no previst en les bases de la convocatòria i resoldre totes les qüestions que se susciten relatives a la interpretació i aplicació d'aquestes.
  
8. A l'empara de l'article 19.1 del Reial Decret 364/1995, de 10 de març, el tribunal queda facultat per efectuar les adaptacions de temps i mitjans en la realització de les proves per als aspirants que tinguen alguna minusvalidesa, sempre que amb això no es menyscabe o reduïsca l'aptitud exigible.
  
9. La publicació dels acords del tribunal en allò no previst en aquestes bases es farà al tauler d'anuncis del Servei de Recursos Humans del campus de la Penyeta Roja i en la següent direcció d'internet de la Universitat: http://sic.uji.es/serveis/rec-hum/resolucions/.
  
10. El tribunal no podrà declarar seleccionats un nombre major d'aspirants que el de llocs convocats i seran nul·les de ple dret les propostes que infringisquen aquesta limitació.
  
11. Les resolucions del tribunal seran vinculants per a l'òrgan a què competisquen els nomenaments, sense perjuí que aquest puga fer-ne la revisió d'acord amb les normes reguladores del procediment administratiu.
  
12. El tribunal, i també els col·laboradors, ajudants i personal especialista podrà exigir dels aspirants, en qualsevol moment, que acrediten la seua identitat d'acord amb la base 8.2.
  
13. A l'efecte de comunicacions i de qualssevol altres incidències el tribunal tindrà la seu al campus on s'ubique el Rectorat.
  
14. Els membres del tribunal que actuen en aquestes proves percebran les gratificacions extraordinàries per assistències que s'especifiquen en l'annex del Decret 24/1997, d'11 de febrer, del Govern Valencià, sobre indemnitzacions per raó de servei i gratificacions per serveis extraordinaris (DOGV del 17).
  
Catorze. Recursos
  
Contra la convocatòria, les seues bases i tots els actes administratius que es deriven d'aquesta, es podrà interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos comptadors des de l'endemà al de la publicació d'aquesta convocatòria en el Diari Oficial de la Generalitat Valenciana.
  
És un requisit per a la interposició del recurs la comunicació prèvia a l'òrgan administratiu autor de l'acte, segons exigeix l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Davant les actuacions del tribunal, podrà interposar-se un recurs ordinari previst en l'article 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú en el termini d'un mes comptador des de l'endemà al de les publicacions corresponents.
  
El recurs podrà interposar-se davant de l'òrgan que va dictar l'acte que s'impugna o davant del Rectorat, com a òrgan competent per resoldre'l.
  
Castelló de la Plana, 28 de juliol de 1998.- El rector de la Universitat Jaume I: Fernando Romero Subirón.
  
ANNEX I
  
Temari
  
Bloc 1: Organització de l'estat i de l'administració pública
  
Tema 1. La Constitució espanyola de 1978; estructura i contingut. Dret i deures fonamentals, la seua garantia i suspensió. El Tribunal Constitucional. El defensor del poble. Reforma de la Constitució.
  
Tema 2. La corona. Funcions constitucionals del rei. Successió i regència. La ratificació.
  
Tema 3. Les Corts Generals. Congrés dels Diputats i Senat. Composició i funcions. Procediment d'elaboració i aprovació de les lleis. Els tractats internacionals.
  
Tema 4. El Govern i l'administració. Composició. Funcions i potestats. Designació i remoció del Govern i del seu president.
  
Tema 5. L'administració central de l'estat. El Consell de Ministres. El president del Govern. Els ministres. L'administració perifèrica de l'estat: els delegats del Govern a les comunitats autònomes.
  
Tema 6. La Comunitat Autònoma Valenciana. L'estatut d'autonomia. Les institucions: les Corts Valencianes, el president. Els òrgans de govern i les seues funcions.
  
Tema 7. La Unió Europea. Institucions: el Consell, el Parlament, la Comissió, el Tribunal de Justícia. Efectes de la integració europea sobre l'organització de l'Estat espanyol.
  
Bloc 2. Dret administratiu
  
Tema 8. Fonts del dret administratiu. Jerarquia de fonts. La Constitució. La llei. Lleis orgàniques i ordinàries. Disposicions normatives amb força de llei. El reglament: concepte, naturalesa i classes. Límits de la potestat reglamentària.
  
Tema 9. L'acte administratiu: concepte, classes i elements. La motivació i la notificació. Eficàcia i validesa dels actes administratius. Nul·litat i anul·labilitat.
  
Tema 10. El procediment administratiu: concepte i importància. La Llei de Règim Jurídic de les Administracions Públiques i del Procediment Administratiu Comú: contingut i àmbit d'aplicació. Idea general de la iniciació, ordenació, instrucció i terminació del procediment administratiu.
  
Tema 11. Òrgans col·legiats. Qüestions jurídiques sobre el funcionament de reunions. El secretari, les actes i la resta de normes pràctiques de la seua actuació. Abstenció i recusació.
  
Tema 12. Revisió dels actes en via administrativa: recursos administratius. Concepte i classes. Recurs ordinari i recurs de revisió. La jurisdicció contenciosa administrativa. Reclamacions prèvies a les vies civils i laborals.
  
Tema 13. Els contractes administratius. Concepte i classes. Estudi dels seus elements. El seu compliment. La revisió de preus i altres alteracions contractuals. Incompliment dels contractes administratius.
  
Bloc 3. Gestió economicoadministrativa
  
Tema 14. El pressupost: concepte i classes. Cicle pressupostari. Pressupost per programes. Prestació i control pressupostari.
  
Tema 15. El pressupost de la Universitat Jaume I. Característiques i estructura. Els crèdits pressupostaris. Despeses plurianuals. Anul·lació de romanents. Incorporació de crèdits. Crèdits extraordinaris. Bestretes de tresoreria. Crèdits ampliables. Transferències de crèdits.
  
Tema 16. Ordenació de la despesa i ordenació del pagament: òrgans competents, fases del procediment i documents comptables que intervenen. Liquidació i tancament d'exercici. Control de la despesa pública. Classes. Especial referència al control de legalitat. La Sindicatura de Comptes de la Generalitat Valenciana.
  
Tema 17. Despeses per a la compra de béns i serveis. Despeses de transferències corrents i de capital. Despeses d'inversió. Pagaments: concepte i classificació. Pagaments per obligacions pressupostàries. Bestretes de caixa fixa. Pagaments "en ferm" i "a justificar". Justificació de lliuraments.
  
Tema 18. L'execució pressupostària i la contractació administrativa: especial referència als contractes d'obres, de gestió de serveis públics i de subministraments. Els contractes d'assistència tècnica.
  
Tema 19. Pla general de comptabilitat pública: fins, objectius, àmbit d'aplicació i característiques. Breu anàlisi dels grups de comptes.
  
Bloc 4 . Administració de recursos humans
  
Tema 20. El personal al servei de l'administració pública. El personal funcionari al servei de la Generalitat Valenciana. El personal funcionari al servei de la Universitat Jaume I.
  
Tema 21. Segons allò que s'ha previst en la Llei de Funció Pública de la Generalitat Valenciana: adquisició i perduda de la condició de funcionari. Situacions administratives. Accés, promoció i carrera administrativa. Provisió dels llocs de treball.
  
Tema 22. Segons allò que s'ha previst en la Llei de Funció Pública de la Generalitat Valenciana: drets i deures dels funcionaris públics. Retribucions i indemnitzacions. Incompatibilitats. Règim disciplinari.
  
Tema 23. El personal laboral en la Universitat Jaume I de Castelló. Conveni col·lectiu: classificació professional, provisió de vacants, trasllat, promoció i nou ingrés, suspensió, absentisme i control horari.
  
Tema 24. El Règim general de la Seguretat Social: personal funcionari i laboral (títol II del Reial Decret Legislatiu 1/1994, de 20 de juny, pel qual s'aprova el Text Refós de la Llei General de la Seguretat Social.
  
Tema 25. La llibertat sindical i els òrgans de representació del personal funcionari de la Universitat Jaume I. La negociació de les condicions de treball del personal funcionari. La Llei de Prevenció de Riscos Laborals.
  
Tema 26. El personal docent i investigador de la Universitat Jaume I. Règim del professorat universitari: categories, selecció, drets i obligacions. Règim retributiu del professorat universitari. Incompatibilitats.
  
Bloc 5. Organització universitària
  
Tema 27. La universitat com a servei públic. La Llei de Reforma Universitària i els decrets de desenvolupament. L'autonomia universitària: els seus límits. Règim jurídic de les universitats públiques. Estructura general de les universitats públiques.
  
Tema 28. La Universitat Jaume I de Castelló. Naturalesa, fins i estructura. Els Estatuts de la Universitat Jaume I de Castelló. Òrgans de govern col·legiats i unipersonals.
  
Tema 29. L'accés a la universitat: proves d'aptitud per a l'accés a les facultats, escoles tècniques superiors i escoles universitàries. Altres vies d'accés.
  
Tema 30. Procediments d'ingrés en centres universitaris amb límit de places: districte únic. Districte compartit. Ingrés en centres sense límit de places. Trasllats d'expedient.
  
Tema 31. Estructura dels estudis universitaris: de primer cicle. De primer i segon cicle. De només segon cicle. Estudis de doctorat.
  
Tema 32. Plans d'estudi: elaboració, aprovació i homologació. Duració i ordenació cíclica dels ensenyaments. Incorporació a segons cicles. Continguts dels plans d'estudi. Modificació dels plans d'estudi.
  
Tema 33. Beques i ajudes a l'estudi: classes. Requisits de caràcter econòmic i acadèmic. Procediment. Altres ajudes. Programa d'intercanvi universitari.
  
Tema 34. Obtenció, expedició i homologació de títols. Revalidació d'estudis.
  
Tema 35. Normativa de gestió administrativa dels contractes subscrits a l'empara de l'article 11 de Llei Orgànica 11/1983, de 25 d'agost, de Reforma Universitària.
  
ANNEX II
  
Tribunal qualificador
  
Tribunal titular:
  
President: el rector o persona en qui delegue.
  
Vocals:
  
- Dos en representació de la Universitat Jaume I.
  
- Dos proposats per les centrals sindicals amb representació en la Junta de Personal del PAS.
  
Secretari: el cap del Servei de Recursos Humans, que actuarà com a secretari amb veu però sense vot.
  
Tribunal suplent: la mateixa estructura.
  
ANNEX III
  
Barem de la fase de concurs per
  
als aspirants de promoció interna
  
Es valoraran els següents mèrits:
  
a) Antiguitat: es valoraran 0,25 punts per semestre o fracció de serveis en actiu en diferents administracions públiques, fins a un màxim de 5 punts.
  
b) Grau consolidat: es valorarà el grau consolidat que els aspirants tinguen en el moment de finalització del termini de presentació d'instàncies.
  
Nivell 12: 1 punt.
  
Nivell 14: 1,5 punts.
  
Nivell 16 o superior: 2 punts.
  
Als funcionaris que es troben en situació d'excedència per atenció de fills, se'ls valorarà el grau personal que tinguen consolidat.
  
c) Titulació acadèmica: es valoraran les titulacions acadèmiques acreditades pels aspirants que siguen superiors a les que s'exigeix per accedir al grup al qual pertanyen les places ofertes, d'acord amb la següent escala:
  
Diplomat universitari o equivalent: 1 punt.
  
Llicenciat universitari o equivalent: 2 punts.
  
La valoració màxima per aquest concepte és de 2 punts.
  
d) Cursos de formació: en aquest apartat es valoraran els cursos de formació realitzats per la Universitat o organismes oficials reconeguts en matèria de formació de funcionaris. La valoració màxima per aquest concepte serà d'1 punt. Es puntuarà d'acord amb la següent escala:
  
Cursos entre 15 o més hores: 0,10 punts.
  
Cursos entre 25 o més hores: 0,20 punts.
  
Cursos de 50 o més hores: 0,30 punts.